
யாக்கோபும் யோசேப்பும் மீண்டும் ஒன்றாக
நோக்கம்: யோசேப்பும் யாக்கோபும் மகிழ்ச்சியோடு மீண்டும் இணைந்தனர் என்பதைப் பிள்ளைகளுக்குக் காட்டுதல். யோசேப்பின் எல்லாத் துன்பங்களிலும் தேவன் அவனை ஆசீர்வதித்தார்.
வேத வாசிப்பு: ஆதியாகமம் 45:16 – 46:7; 46:28 – 47:12; 47:27 – 48:22; 50:15-21
மனப்பாட வசனம்: அப்போஸ்தலர் 7:9-10 – “தேவன் அவனோடிருந்து, அவனுடைய எல்லா உபத்திரவங்களிலிருந்தும் அவனை விடுவித்தார்.”
பாடத்தை அளித்தல்
தொடக்கப் புள்ளி
நீண்ட காலம் வெளியே சென்றிருந்த ஒரு குடும்ப உறுப்பினரோ நண்பரோ உங்கள் வீட்டுக்கு வந்தது உங்களுக்கு நினைவிருக்கிறதா? அது மிகவும் உற்சாகமானது. எல்லோரும் மாறியிருப்பார்கள். பிள்ளைகள் வளர்ந்திருப்பார்கள். பேசுவதற்கு நிறைய இருக்கும்.
இன்றைய போதனையின் முக்கிய குறிப்புகள்
1. யோசேப்புக்கு தன் தகப்பனோடு பேசுவதற்கு நிறைய இருந்தது. அவர்கள் ஒருவரையொருவர் சுமார் 20 ஆண்டுகளாகப் பார்க்கவில்லை!
•  சகோதரர்கள் எகிப்திலிருந்து வீடு திரும்பியபோது சொன்னதை யாக்கோபால் முதலில் நம்ப முடியவில்லை. யோசேப்பு உயிரோடிருக்கிறான்! யோசேப்பு அவர்களுடன் பல பரிசுகளை அனுப்பியிருந்தான் (45:23-27).
2. யோசேப்பின் குடும்பம் முழுவதும் எகிப்துக்கு வந்து குடியேறும்படி பார்வோன் விடுத்த அழைப்பையும் அவர்கள் கொண்டுவந்தனர். அவர்கள் ஏறக்குறைய 100 பேர் இருந்தனர் (45:17-20).
3. யாக்கோபு புறப்படத் தயாரானார். தொடர்ந்து அவர்களோடு இருப்பேன் என்று தேவன் வாக்களித்தார் (46:1-7).
4. யோசேப்பும் அவன் தகப்பன் யாக்கோபும் இறுதியில் மீண்டும் இணைந்தனர் (46:28-30).
5. யோசேப்பு தன் சகோதரர்களில் சிலரையும் தன் தகப்பனையும் பார்வோனைச் சந்திக்க அழைத்துச் சென்றான். குடும்பம் எகிப்தின் சிறந்த பகுதியில் குடியேறியது (47:1-12).
6. யாக்கோபு எகிப்தில் 17 ஆண்டுகள், 147 வயதுவரை வாழ்ந்தார் (47:28). தகப்பன் இறப்பதற்கு முன் யோசேப்பு தன் சொந்த மகன்களை அவரிடம் கொண்டுவந்தான்; யாக்கோபு அவர்களை ஆசீர்வதித்தார் (48:8-12). படம் 12 ஐக் காட்டுங்கள்.
7. யாக்கோபின் வலது கையை மூத்த மகன் மனாசேயின் தலையிலும், இடது கையை இளைய மகன் எப்பிராயீமின் தலையிலும் வைக்க யோசேப்பு முயன்றான். ஆனால் படத்தைப் பாருங்கள்: யாக்கோபு தன் கைகளைக் குறுக்காக வைத்தார். இளைய மகன் எப்பிராயீமின் குடும்பம் பெரிய தேசமாயிற்று (48:13-14, 17-19).
8. யாக்கோபின் மரணத்துக்குப் பின் யோசேப்பின் சகோதரர்கள் மீண்டும் பயந்தனர். யோசேப்பு உண்மையிலேயே மன்னித்துவிட்டானா, அல்லது தகப்பன் இல்லாததால் இப்போது பழிவாங்குவானா? யோசேப்பு தன் சகோதரர்களுக்கு ஆறுதல் கூறினான் (50:15-21).
கதைக்கு நம் பதில்
தன் வாழ்நாள் முழுவதும் யோசேப்புக்கு பல பிரச்சினைகள் இருந்தன; ஆனால் அவன் அவை எல்லாவற்றையும் மேற்கொண்டான். காரணம், அவனுடைய எல்லாத் துன்பங்களிலும் தேவன் அவனோடு இருந்தார். யோசேப்பு தேவனை மதித்ததால் தேவன் யோசேப்பை மதித்தார். நாம் தேவனில் நம்பிக்கை வைத்தால், ஒருபோதும் நம்பிக்கையை இழக்கவேண்டியதில்லை.
மனப்பாட வசனத்தைப் பதியவைத்தல்
அப்போஸ்தலர் 7:9-10 – “தேவன் அவனோடிருந்து, அவனுடைய எல்லா உபத்திரவங்களிலிருந்தும் அவனை விடுவித்தார்.”
